**Saopštenje za medije – 06.08.2023.
INTERAKCIJA 2023**

Međunarodna produkcijska, edukativna i programska platforma „Interakcija“, posvećena već 18 godina kratkom dokumentarnom filmu, okupiće od 6. do 23. avgusta u Zapadnoj Srbiji, u organizaciji Nezavisnog filmskog centra Filmart iz Požege, studente filmskih akademija iz celog sveta, renomirane predavače i autore u oblasti filmske dokumentaristike iz regiona, kao i ljubitelje dokumentarnog filma.

Ovogodišnja „Interakcija” obuhvata 6 različitih programa: 18. Međunarodni studentski filmski kamp i 11. Radionicu dokumentarnog filma, zatim Festival kratkog dokumentarnog filma, pokrenut 2022. godine, kao i sedmo izdanje IVA.lab programa i novopokrenutu regionalnu Teen Doc radionicu i prateći program Meet2Talk, najavljeno je na konferenciji za novinare u Čačku, u kojem će veliki deo programa „Interakcije” i biti realizovan, u sklopu projekta „Nacionalna prestonica kulture Srbije 2023“.

**KAMP – 15 studenata filma iz 12 zemalja – snimanje 3 kratka dokumentarna filma u Čačku, Užicu i Požegi**

„Interakcija 2023“ je počela 6. avgusta osamnaestim izdanjem Studentskog filmskog kampa tokom kojeg će [15 studenata](https://www.interaction.rs/sr/ucesnici/) režije, kamere, montaže, dizajna zvuka i produkcije iz 12 zemalja (Argentina, Brazil, Francuska Polinezija, Holandija, Indija, Izrael, Kina, Kolumbija, Nemačka, Švajcarska, Španija i Srbija) snimiti tri kratka dokumentarna filma u Čačku, Požegi i Užicu. Podeljeni u tri ekipe, učesnici će raditi pod mentorstvom [Efima Graboja](https://www.interaction.rs/sr/efim-graboy_srb/), dokumentariste iz Izraela i autora nagrađivanog kratkog dokumentarca “Dolina vladara”, koji je i sam bio učesnik “Interakcije”. Po završetku snimanja, sve tri ekipe okupiće se u Čačku, gde će montirati filmove.

Filmovi će biti prikazani 22. avgusta na svečanom zatvaranju drugog izdanja Festivala „Interakcija” u Kulturnom centru u Čačku, a tradicionalno dan kasnije i u Dvorani Kulturnog centra Beograda.

**Više o Kampu Interakcija** na linku [www.interaction.rs/sr/studentski-filmski-kamp/](http://www.interaction.rs/sr/studentski-filmski-kamp/)

**RADIONICA – 28 filmskih profesionalaca iz 15 zemalja – 7 dana edukacije – 4 predavača – 5 projekata u razvoju – 5 tutora**

Jedinstven edukativni segment „Interakcije” je i Radionica dokumentarnog filma koja će u 11. izdanju okupiti od 16. do 23. avgusta [28 filmskih profesionalaca](https://www.interaction.rs/sr/ucesnici-2/) iz Brazila, Finske, Francuske, Hrvatske, Holandije, Indije, Irana, Izraela, Italije, Kazahstana, Malte, Rumunije, Španije, Slovenije i Švajcarske, koji će imati priliku da kroz program predavanja unaprede znanja i veštine iz kreativnog dokumentarnog filma, kao i da kroz konsultacije sa tutorima radionice razvijaju svoje projekte.

Predavači 11. Radionice „Interakcija” su programerka brojnih festivala, predavačica i nagrađivana autorka dokumentarnih filmova [Rada Šešić](https://www.interaction.rs/sr/rada-sesic-srb/), selektorka takmičarskog programa dokumentarnog filma Sarajevo film festivala, rediteljka dokumentarnih filmova, distributerka, konsultantkinja i glavna selektorka programa DocPoint festivala [Inka Ahte](https://www.interaction.rs/sr/inka-achte-srb/), distributer i osnivač kompanije Square Eyes [Vauter Jansen](https://www.interaction.rs/sr/wouter-jansen-srp/) i istaknuti dokumentarista [Vladimir Perović](https://www.interaction.rs/sr/vladimir-perovic-srb/), čiji su filmovi prikazivani i nagrađivani na najznačajnijim festivalima u svetu.

Poseban segment 11. Interakcija: radionice dokumentarnog filma je *Doc in Progress*, u okviru kojeg će petoro učesnika, kroz individualne i grupne konsultacije, razvijati svoje projekte sa tutorima – Radom Šešić, Vladimirom Perovićem, Inkom Ache, Vauterom Jansenom i [Nebojšom Slijepčevićem](https://www.interaction.rs/sr/nebojsa-slijepcevic-srb/).

**Više o Radionici Interakcija** na linku [www.interaction.rs/sr/radionica-dokumentarnog-filma/](http://www.interaction.rs/sr/radionica-dokumentarnog-filma/)

**FESTIVAL – 3 festivalske kategorije – U fokusu Puriša Đorđević – 15 vrhunskih kratkih dokumentarnih filmova u takmičarskom programu – 4 dokumentarca u programu Interscreen – 3 nagrade**

U želji da omogući i susrete publike, autora i učesnika, „Interakcija” je 2022. godine pokrenula i Festival kratkog dokumentarnog filma, čije će drugo izdanje biti održano od 16. do 23. avgusta istovremeno u Čačku, Požegi i Užicu.

Umetnički direktor i selektor Festivala Dejan Petrović odabrao je 22 kratka dokumentarna filma u [okviru takmičarskog i dva prateća programa](https://www.interaction.rs/sr/program/) (U fokusu i Interscreen).

Posvećen kratkim kreativnim dokumentarcima, koji originalnošću i inovativnošću doprinose pomeranju granica dokumentarnog filma, Interakcija Festival prikazaće u Takmičarskom programu 15 jedinstvenih, stilski i tematski različitih kratkih dokumentaraca najznačajnijih svetskih autora kratkog dokumentarnog filma, od dobitnika najprestižnijih nagrada na IDFA, Sandensu, Kanskom festivalu do kandidata za Oskara za najbolji kratki dokumentarac i za nagradu Doc Aliance Award.

Program „U fokusu”, posvećen je delu istaknutog srpskog i jugoslovenskog reditelja i scenariste **Puriše Đorđevića** (1924-2022), inače rođenog u Čačku. Pored velikog doprinosa domaćoj i svetskoj kinematografiji dugometražnim igranim filmovima, Puriša Đorđević ostavio je i značajan pečat na polju dokumentarnog filma kao autor više od 50 kratkih dokumentaraca, od kojih su neki prikazivani i nagrađivani na festivalima u Kanu i Veneciji.

U okviru vantakmičarskog programa „Interscreen” biće prikazani kratki dokumentarci učesnika Kampa i Radionice.

Filmove u takmičarskom programu ocenjivaće žiri koji čune: Urška Djukić (Slovenija), Inka Achte (Finska) i Luka Papić (Srbija). Nagradu obezbeđuje Sirogojno Company, a pored nagrade za najbolji film, biće dodeljene i nagrade publike i žirija mladih.

**Program Festivala Interakcija 2023** na linku [www.interaction.rs/sr/program/](http://www.interaction.rs/sr/program/)

**TEEN DOC – 16 tinejdžera iz regiona Zapadnog Balkana – 7 predavača**

Novina „Interakcije 2023” je Teen Doc radionica, edukativni program namenjen srednjoškolcima iz Crne Gore, Bosne i Hercegovine, Severne Makedonije, Hrvatske i Srbije, koji žele da nauče više o kreativnom dokumentarnom filmu, da razvijaju sopstvenu kreativnost i sarađuju sa mladima iz zemalja regiona.

Teen Doc radionica, pod sloganom „Za bolji region”, okupiće [16 tinejdžera](https://www.interaction.rs/sr/ucesnici-4/) iz regiona sa kojima će kao mentori i predavači raditi reditelji, snimatelji, producenti i filmski radnici: [Nebojša Slijepčević](https://www.interaction.rs/sr/nebojsa-slijepcevic-srb/) (Hrvatska), [Ivan Čojbašić](https://www.interaction.rs/sr/ivan-cojbasic-srp/)(Crna Gora), [Elena Melončeli](https://www.interaction.rs/sr/elena-melonceli-srp/)(Severna Makedonija), [Aleksandra Mitrić-Štifanić](https://www.interaction.rs/sr/aleksandra-mitric-stifanic-srp/)(Bosna i Hercegovina) i [Vesna Milosavljević](https://www.interaction.rs/sr/vesna-milosavljevic-srp/), [Petar Mitrić](https://www.interaction.rs/sr/petar-mitric-srp/) i [Dejan Petrović](https://www.interaction.rs/sr/dejan-petrovic-srp/)(Srbija). Učesnici Teen Doc radionice činiće i žiri mladih Festivala “Interakcija”.

**IVA.LAB – 2 umetnika – 2 tutora – 2 projekta**

“Interakcija” sedmu godinu zaredom obuhvata i [IVA.lab program](https://www.interaction.rs/sr/iva-lab-2/) (Inter\_video\_akcija laboratorija), koji je koncipiran kao platforma otvorena za različite kolaboracije i eksperimente u polju video umetnosti za vizuelne umentike iz Srbije i regiona. Ovogodišnji [učesnici](https://www.interaction.rs/sr/ucesnici-3/) su Filip Markovinović i Nenad Pinter, koji će tokom „Interakcije” razvijati svoje projekte sa tutorima – istoričarima umetnosti Miroslavom Karićem i Slađanom Petrović Varagić.

**M2T – 2 panela – 5 programa Talks – 20 filmskih profesionalaca iz Austrije, Holandije, Finske, Slovenije, Rusije, Crne Gore, BiH, Hrvatske, Severne Makedonije i Srbije**

Prateći program Interakcije, [Meet2Talk](https://www.interaction.rs/sr/meet2talk-2/) (M2T), namenjem je učesnicima programa Interakcije, njihovom povezivanju, uspostavljanju novih kontakata i saradničkih odnosa, kao i otkrivanju novih pogleda na dokumentarni film kroz panel diskusije i razgovore.

[Panele](https://www.interaction.rs/sr/paneli/) u okviru M2T programa, posvećene mladima i edukaciji, moderiraće Petar Mitrić i Vladimir Perović. U okviru prvog dela panela pod nazivom „Dokumentarni film – mladi i edukacija“, predstaviće se festivali i organizacije iz regiona: Underfill Podgorica, Prvi kadar Istočno Sarajevo, Winter Apricot Prilep, Kinoklub Karlovac, Atelje Varan i Kameo festival Čačak. U drugom delu Panela u diskusiji će učestvovati: Tea Lukač, rediteljka i članica upravnog odbora Udruženja dokumentarista DokSrbija, Ana Filipović, kritičarka portala Filmoskopija, Nebojša Slijepčević, reditelj i scenarista, predavač na ADU Zagreb, Sead Šabotić, reditelj, selektor Filmskog festivala Herceg Novi i predavač na FDU Cetinje i Dragan Nikolić, scenarista, reditelj, mentor i predavač na radionicama dokumentarnog filma Atelje Varana.

[Talks](https://www.interaction.rs/sr/talks-2/) programi podrazumevaju projekcije filmova i razgovore sa filmskim profesionalcima iz zemlje i sveta na različite teme u vezi dokumentarnog filma. Naši moderatori razgovaraće sa: Susanna Flock i Leonhard Müllner, predstavnicima grupe Total Refusal iz Austrije, o hibridnim formama u dokumentarnom filmu (18.08), Sandrom Rančić i Igorom Toholjem, predstavnicima Festivala muzičkog i dokumentarnog filma Dok’n Ritam o muzičkim dokumentarcima (19.08.), rediteljem Georgy Molodtsov iz Rusije o VR u dokumentarnom filmu (20.08.), rediteljem i producentkinjom dokumentarca Majčino mleko (Isaac Knights Washbourn i Nađa Lapčević) (21.08.), Urškom Đukić, iz Slovenije, rediteljkom filma Bakin seksualni život (22.08.)

**Više o programu Meet2Talk** na linku [www.interaction.rs/sr/meet2talk-2/](http://www.interaction.rs/sr/meet2talk-2/)

----------------

NFC “Filmart” realizuje projekat „Interakcija 2023” u sklopu projekta „Prestonica kulture Srbije 2023 – Čačanska rodna“ uz podršku Ministarstva kulture Srbije, Filmskog centra Srbije, Grada Čačka, Western Balkan Fonda, Cinnamon Filmsa i drugih partnera i sponzora.

**Kontakt:**

Slađana Petrović Varagić

izvršna direktorka i kordinatorka komunikacija Interakcija 2023

Nezavisni filmski centar Filmart​ ​  ​

​ ​ e: office@film-art.org  |​ m: ​+381 63 8507035

w: [www.interaction.rs](http://www.interaction.rs/)   ​
Pratite nas na društvenim mrežama:

[Instagram](https://www.instagram.com/interaction.docs/) |​ [Facebook](https://www.facebook.com/interaction.docs) |​ [YouTube](https://www.youtube.com/user/FilmArtPozega/videos?app=desktop)

**Promo video** [www.interaction.rs/sr/press-video-sr/](http://www.interaction.rs/sr/press-video-sr/)

**Fotografije Interakcija 2023** (za slobodno objavljivanje uz potpis autora):

<https://www.dropbox.com/scl/fo/yv7g5rzg1g361irjwkhx6/h?rlkey=o5a9sj2l3v8s6ecwlqn6ac2a2&dl=0>